Brussell, it-13 ta' Novembru, 2007 Il-Verdett annwali ta' l-awdituri dwar il-kontijiet u l- pagamenti ta' l-UE tfassal it-triq 'il quddiem għall- Kummissjoni Il-Kummissjoni Ewropea tilqa' l-verdett tal-Qorti ta' l-Awdituri li l-kontijet jippreżentaw b'mod ġust il-pożizzjoni finanzjarja ta' l-2006 tal-Komunitajiet. Fejn jidħlu l-pagamenti, il-Kummissjoni tinnota t-titjib li sar s'issa u taqbel li jridu jittieħdu aktar passi sabiex jitnaqqas ir-riskju ta' żbalji, li l-awdituri għadhom iqisu bħala li hu wisq għoli f'ċeri linji ta' politika importanti. 'Jien kuntent li nara lill-Qorti issa tagħti l-approvazzjoni tagħha għal aktar minn 40% tal-pagamenti, meta mqabbel ma madwar 1/3 is-sena l-oħra, u 6% biss tliet snin ilu. L-iżbalji huma issa taħt il-livell ta' materjalità għall-biċċa l-kbira ta' l-infiq agrikolu. Ir- riżultati juru wkoll titjib fil-linji ta' politika interni u f'azzjonijiet esterni, ġestiti direttament mill-Kummissjoni, qal Siim Kallas, il-viċi-president tal-Kummissjoni Ewropea responsabbli mill-amministrazzjoni, il-verifika u l-ġlieda kontra l-frodi. 'Aħna qed naħdmu ħafna biex innaqqsu r-riskju ta' l-iżbalji, sew fuq livell ta' l-UE kif ukoll fl- istati membri. L-għan tiegħi hu li nara li jsir progress kullimkien, speċjalment fil-fondi strutturali fejn maħniex se noqogħdu lura milli nissospendu pagamenti lil awtoritajiet nazzjonali jekk is-sistemi ta' kontroll tagħhom ma jkunux qed jaħdmu kif suppost, bħal ma għamilna dan l-aħħar fir-Renju Unit għal ammont ta' EUR 1.7 biljun.' Il-kotba ta' l-UE: 'korretti u ġusti' Fir-rapport annwali tagħha l-Qorti Ewropea ta' l-Awdituri tat opinjoni fil-biċċa l-kbira pożittiva dwar il-kontijiet ta' l-UE: Il-Qorti kkonfermat li 'il-kontijiet jippreżentaw b'mod ġust, fl-aspetti materjali kollha, il-pożizzjoni finanzjarja tal-Komunitajiet u r-riżultat ta' l-operazzjonijiet tagħhom'. Ir-rata netta ta' żbalji din is-sena hija 0.7% tal-passiv nett. Il-Pagamenti: ir-riskju f'ċerti oqsma għadu għoli wisq Il-Qorti tat ukoll l-opinjoni tagħha dwar ir-regolarità tal-pagamenti lejn u mill-kaxxa ta' l-UE (jiġifieri 'tranzazzjonijiet relattivi'). Il-Qorti tqis li hemm wisq żbalji fil-pagamenti magħmula lil benefiċjarji individwali ta' oqsma diversi ta' nfiq ta' l-UE. Dawn il-pagamenti huma magħmula f'ċerti każi mill-Kummissjoni Ewropea (jiġifieri fir- riċerka, l-edukazzjoni u l-kultura), minn pajjiżi mhux ta' l-UE u organizzazzjonijiet internazzjonali (pereż. fl-għajnuna barranija), iżda l-aktar – għal mhux anqas minn 80% tal-baġit ta' l-UE - minn stati membri ta' l-UE (fondi strutturali u, parzjalment, l- agrikoltura), taħt ir-responsabbiltà ġenerali tal-Kummissjoni Ewropea. Il-Qorti tat l-approvazzjoni tagħha meta r-riskju ta' żball huwa ta' 2% jew anqas, bħal fil-każ tal-biċċa l-kbira tan-nefqa agrikola, nefqa amministrattiva u ħafna mill- għajnuna ta' qabel l-adeżjoni. Il-Qorti ma tatx assigurazzjoni mingħajr kwalifiki għall- oqsma l-oħra tan-nefqa ta' l-UE. It-tnaqqis tal-possibbiltà ta' żbalji Il-Kummissjoni Ewropea qed tieħu passi biex jitnaqqas ir-riskju u l-impatt ta' żbalji: - Adottat l-għan li tagħti lill-Qorti ta' l-Awdituri bażi għal dikjarazzjoni pożittiva ta' assikurazzjoni sa tmiem il-mandat tal-Kummissjoni Barroso. - Qegħda l-ħin kollu ttejjeb is-sistemi ta' kontroll, u ħadmet mill-qrib ma' l-istati membri kollha sabiex tiżgura li l-kontrolli tagħhom isiru aktar effettivi. Qed timplimenta pjan ta' azzjoni ta' sentejn maħsub biex jimtlew in-nuqqasijiet kollha bejn dawn is-sistemi ta' kontroll u l-kunċett ta' qafas integrat ta' kontroll ippreżentat mill-Qorti. - Tanalizza t-tipi ta' żbalji misjuba mill-Qorti sabiex tara jekk il-kontrolli jridux jiġu mtejba aktar, b'kunsiderazzjoni ta' l-ispejjeż tal-kontrolli fuq il-post. Il-paġni li ġejjin jispjegaw it-tipi ewlenin ta' żbalji u l-impatt tagħhom, il-mod li bih il- Kummissjoni tista' treġġa' lura fondi, u t-titjib li qed timplimenta sabiex tindirizza t- tħassib tal-Qorti ta' l-Awdituri: http://ec.europa.eu/budget/documents/implement_control_en.htm#audits_cont_rep SPEECH/07/707
Extracted from Il-Verdett_annwali_ta__l-awdituri_dwar_il-kontijiet_u_l-pagamenti_ta__l-UE_tfassal_it-triq__il_quddiem_g_all-Kummissjoni.pdf